Attitidos e piantos

Passende in sa carrera, intendesi de Anna
S’attitidu e bidesi su mortu pes a gianna,

Bettadu in duos ramos de ilighe cun sa foza;
E in terra b’haiat de sambene una poza.

Su mortu fit ancora ligadu, illighididu.
Poveru Giuanne Sanna comente l’han bocchidu

A mala traitoria deris a manzanile
Mentras chi fit dromidu accanta a su cuile.

E Anna cantaiat s’attitidu penosu
Subra su corpus frittu de su promiss’isposu:

«Debadas custas nottes su cane hat oruladu
E non s’est pro niente su coro abolotadu;

Cando, arbeschende a eris che boghe ’e isventura,
Ap’intesu s’istria cantende in cobeltura,

Giuanne meu caru, fit cussa oghe ’e morte
Fit s’annunziu tristu de custa mala sorte

Su Conte meu bellu, proite mortu t’hana,
Tue unicu azudu de custa cristiana?

Fist amorosu tantu cun tottus faeddende,
Si firmaian tottus si fisti tue cantende

Cuddas canzones bellas, bellas che un’incantu
Chi a mie, s’iscura, m’aggradiant tantu.

Fisti s’ispigiu mannu, s’amore e sa carrera
De custu coro, fisti s’isplendida bandera.

Coro, coro! comente deo hap’a viver, nara,
Senza poder mirare sa tua bella cara.

Eppuru mortu t’hana, mortu a traizione
Comente chi esseres fattende su ladrone.

Pro cussu occannu a mie m’haias in sa tanca
Signaladu s’anzone de lana pius bianca.

Pro cosa haias tusu occannu sos anzones,
Pro cosa hapo cosidu gilletes e calzones

Pro custu tott’ierru, tessinde sola sola,
Pensende a tie coro, cantao cun s’ispola

Pro t’ider goi mortu, goi mortu istraccu,
In duos ramos d’ilighe imboligadu in saccu.

Proite non m’hana mortu Giuanne accantu a tie,
Pro non connoscher custa niedda e triste die.

Peus de mi ochire han fattu a mi lassare,
Subra su corpus tuo, penosa a lagrimare».

E Anna sighit misera s’attitidu penosu
Subra su corpus frittu de su promiss’isposu.

Razza misera, mira! ecco su tuo fruttu
Ecco s’odiu tuo, babbu ’e dolu e luttu.

Sas isposas, chi eris gentiles han sonnadu
De andare a s’altare cun cuddu ch’han’amadu,

Si estin oe a luttu pianghinde; sa vida
Maleighinde e s’odiu cun boghe addolorida.

Pianghen sas mammas tristas, pienas de fastizos
E debadas ispettant chi enzana sos fizos.

Dae cuile; invanu ispettant sos pizzinnos
Chi torret babbu allegru, carrigu ’e tintinnos.

Bandana sas belveghes beulende cun ardore
In sos pasculos virdes, chirchende su pastore.

Orùlanta sos canes in baddes e foradas
E paret unu cantu de animas dannadas.

Biancas belveghes solas umiles beulade,
O piedosas mammas sos fizos attitade.

Issos pius non torrant cun su caddu ifrenadu,
Pius non torrant no sos ch’azis allatadu

Cun tanta manna cura, ca s’odiu malaittu
Sa giustizia hat fattu a balla e a ferru frittu.

O isposas frundide sos donos de s’affidu,
Frundidelu a sas puddas su trigu remunidu

Pro ettare a s’isposu! tinghide sos bestires
Cun su brou e s’alinu e crescant sos patires!